РЕГЛАМЕНТ (ЕС) № 723/2013 НА КОМИСИЯТА
от 26 юли 2013 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на екстракти от розмарин (Е 392) в някои месни и рибни продукти с ниско съдържание на мазнини
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
(2)
Списъкът може да бъде изменян в съответствие с общата процедура по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
(4)
На 3 февруари 2012 г. бе подадено заявление, което бе предоставено и на държавите членки, за разрешаване на употребата на екстракти от розмарин (Е 392) като антиоксидант в месни заготовки, преработено месо с ниско съдържание на мазнини, непреминало термична обработка, преработено месо с ниско съдържание на мазнини, преминало термична обработка, преработени риба и продукти от рибарството с ниско съдържание на мазнини, включително мекотели и ракообразни.
(5)
Антиоксидантите са вещества, които предпазват храните от разваляне, причинено от окисление, като гранясването на мазнините и промените в цвета. Сегашните максимални нива на употребата на екстракти от розмарин (Е 392), разрешени в преработено месо, преработена риба и преработени продукти от рибарството, включително мекотели и ракообразни, са определени в зависимост от съдържанието на мазнини в съответните категории храни (с изключение на сушени колбаси и дехидрирано месо). Разрешеното максимално ниво на употреба на екстракти от розмарин (Е 392), определено в зависимост от съдържанието на мазнини в съответните категории храни, не гарантира достатъчна защита на храните с ниско съдържание на мазнини, тъй като за постигане на желания ефект е необходима критична минимална доза от този антиоксидант. Понастоящем екстракти от розмарин (Е 392) биха могли да се използват в ефективни дози в продукти с по-високо съдържание на мазнини. Въпреки това и продуктите с ниско съдържание на мазнини биха могли да бъдат застрашени от сериозно окисляване, тъй като съдържат голям дял ненаситени мастни киселини. Поради това е целесъобразно да се определи максимално ниво на употреба на екстракти от розмарин (Е 392) от 15 mg/kg за продукти със съдържание на мазнини, не по-високо от 10 %, като същевременно се запази разрешеното максимално ниво от 150 mg/kg, изразено на основата на мазнина за продукти със съдържание на мазнини, по-високо от 10 %.
(6)
През 2008 г. Европейският орган за безопасност на храните (наричан по-долу „Органът“) направи оценка на безопасността на екстракти от розмарин (Е 392) при употребата им като добавка в храните (3) и заключи, че предложените употреби и нива на употреба не пораждат загриженост за безопасността. В консервативна оценка за експозицията чрез храната Органът прие, че екстрактите от розмарин ще бъдат използвани при максимално ниво на употреба (т.е. от 150 mg/kg в преработено месо, домашни птици и риба/морски продукти) във всички предложени храни във всяка категория храни. Това предположение обхвана също преработено месо, непреминало термична обработка, и преработено месо, преминало термична обработка, преработена риба и преработени продукти от рибарството, включително мекотели и ракообразни, със съдържание на мазнини, не по-високо от 10 %.
(7)
Съгласно член 3, параграф 2 от Регламент (ЕО) № 1331/2008 Комисията следва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху здравето на човека. С оглед на становището на горепосочения Орган от 2008 г., определянето на максимално ниво на употреба на екстракти от розмарин (Е 392) от 15 mg/kg за преработено месо, непреминало термична обработка, и преработено месо, преминало термична обработка, преработена риба и преработени продукти от рибарството, включително мекотели и ракообразни, със съдържание на мазнини, не по-високо от 10 %, представлява актуализация на посочения списък, която не е възможно да въздейства върху здравето на човека, следователно не е необходимо да се изисква становището на Органа.
(8)
В резултат на това приложение II към Регламент (ЕО) № 1333/2008 следва да бъде съответно изменено.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказа възражение нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 26 юли 2013 година.